Illum kellna l-okkażjoni li jkollna din il-vidjokonferenza fil-livell tal-Kunsill Ewropew. U kif tafu, is-suġġett prinċipali kien il-QFP (il-Qafas Finanzjarju Pluriennali) u l-Fond ta' Rkupru. Din kienet l-ewwel okkażjoni fil-livell tal-mexxejja biex issir diskussjoni dwar il-proposti mressqa mill-Kummissjoni, il-QFP u l-Fond ta' Rkupru. Kienet l-okkażjoni fejn nosservaw li fir-rigward ta' punti differenti hemm kunsens emerġenti, li huwa pożittiv ħafna. Iżda fl-istess ħin, ma nissottovalutawx id-diffikultajiet. U fir-rigward ta' suġġetti differenti nosservaw li jeħtieġ li nkomplu niddiskutu. Din il-vidjokonferenza kienet importanti u essenzjali peress li fl-ewwel tliet ġimgħat wara l-pubblikazzjoni tal-proposti tal-Kummissjoni, kellna l-opportunità li nikkonsultaw l-Istati Membri biex insibu ċarezza dwar l-interpretazzjoni ta' dawk il-proposti. Issa ngħaddu għal fażi oħra, ser ninnegozjaw. Nilqa' r-rieda għall-involviment. Jien impenjat bis-sħiħ li ninvolvi ruħi b'mod immedjat f'negozjati reali mal-Istati Membri. Beħsiebna jkollna summit fiżiku għall-ħabta ta' nofs Lulju fi Brussell. Ser ikollna l-okkażjoni li niffokaw fuq xi proposti konkreti. Qabel dan is-summit, ser inressaq xi proposti konkreti sabiex nippruvaw nieħdu deċiżjoni. Aħna konxji li huwa essenzjali li tittieħed deċiżjoni malajr kemm jista' jkun. Kellna wkoll l-okkażjoni, Ursula (von der Leyen) u jien, li nagħtu rendikont wara l-laqgħa ta' livell għoli li kellna fil-bidu ta' din il-ġimgħa, ma' Boris Johnson, dwar il-Brexit. U kif tafu, matul din il-laqgħa, aħna rrepetejna l-mandat li ddeċidejna fil-livell Ewropew. Irrepetejna li aħna impenjati li nilħqu ftehim, iżda mhux akkost ta' kollox. Inqisu, pereżempju, li l-kwistjonijiet bħall-kundizzjonijiet ekwi, bħall-governanza, bħall-protokoll rigward l-Irlanda u l-Irlanda ta' Fuq huma suġġetti essenzjali ħafna fl-opinjoni tagħna. U ħadna nota li għar-Renju Unit, huma ma għandhomx l-intenzjoni li jitolbu għal estensjoni tal-perjodu ta' transizzjoni. Dan ifisser li jeħtieġ nintensifikaw in-negozjati. Aħna nafdaw lil Michel Barnier u ser ikollna l-okkażjoni biex nerġgħu lura għal dan is-suġġett importanti aktar tard fil-livell tal-Kunsill Ewropew. Kellna wkoll l-okkażjoni biex nagħmlu sessjoni ta' informazzjoni minn Angela Merkel rigward l-implimentazzjoni tal-ftehimiet ta' Minsk. U dan ifisser li issa l-Kunsill jista' jipproċedi bit-tkomplija tas-sanzjonijiet. U fl-aħħar nett, nixtieq nifraħ lil Andrej Plenković. Il-Presidenza b'rotazzjoni mill-Kroazja ma kinitx kompitu faċli minħabba dawn iċ-ċirkostanzi eċċezzjonali li ħabbatna wiċċna magħhom flimkien u qed inkomplu nħabbtu wiċċna magħhom. U nixtieq nifraħlu għat-tmexxija tiegħu, għall-kreattività tiegħu, għall-flessibbiltà tiegħu. Flimkien ma' Ursula u Andrej, kellna kooperazzjoni perfetta. Grazzi ta' dan, kienet ħidma tajba ħafna. Kellek, għażiż Andrej, rwol essenzjali ħafna f'suġġetti differenti, speċjalment f'dak li għandu x'jaqsam mad-diskussjonijiet dwar it-Tkabbir u l-possibbiltà li jinstab qbil fil-livell tal-Kunsill Ewropew dwar dan is-suġġett strateġiku importanti. Grazzi ta' dan Andrej. Ara l-paġna tal-laqgħa